‘Mense moet besef hulle het regte as hulle onwettig afgesit word’Argieffoto van die polisie wat waterkannone gebruik om mense uiteen te jaag. Foto: ANA. Die parlement het Dinsdag gehoor die feit dat mense onwettig grond bewoon, beteken allermins dat polisiebeamptes en wetstoepassers vanselfsprekend op enige manier en teen die wet mag optree. Axolile Notywala, verteenwoordiger van die Social Justice Coalition (SJC), ŉ beweging met lede in informele nedersettings oor die hele Kaapstad, het die portefeuljekomitee oor polisie en komiteebelanghebbendes tydens die voorbereidende begrotingsverhoor in die parlement toegespreek. Notywala het die polisie daarvan beskuldig dat hulle dikwels in groot getalle by afsettings opdaag, maar nie dieselfde doen wanneer misdaad in die nedersettings aangemeld word nie. Hy het bygevoeg dat polisiebeamptes en staatsamptenare opgelei en riglyne gegee moet word om te verstaan dat niemand ŉ onwettige plakker sonder ŉ afsettingsbevel van ŉ hof van grond mag afsit nie aangesien dit teen Suid-Afrika se wette is. Hy het verwys na ŉ voorval wat 18 Oktober 2016 in die Ingquza Hill-munisipaliteit in die Oos-Kaap plaasgevind het waar 36 huise gesloop is. “Die Grahamstown-hooggeregshof het aan die families dringende hulp aangebied en bevind dat die munisipaliteit tydelik bewoonbare noodtente of soortgelyke wonings met die nodige beskutting, privaatheid en geriewe vir die 36 gesinne moet verskaf by die plek waar hul wonings platgeslaan is.” Notywala het bygevoeg die munisipaliteit is verbied om die 36 gesinne te dreig of te teister. “Die burgemeester en munisipale bestuurder dra wel kennis van die bevel, maar het nie in hul plig geslaag om te verseker dat die bevel regverdig uitgevoer word nie.” Volgens hom het dié gesinne 13 April 2018 geregtigheid verkry toe Patrick Mdingi, burgemeester, in hegtenis geneem is nadat bevind is dat hy en die munisipale bestuurder die hofbevel geminag het. “Die burgemeester het geweier om noodbehuising te verskaf aan die gemeenskap wie se huise in Oktober 2016 onwettig deur die Ingquza Hill-munisipaliteit gesloop is. Hy sal nou 30 dae tronkstraf uitdien. Hoewel niemand weet waar die munisipale bestuurder hom bevind nie, is ŉ lasbrief vir sy inhegtenisneming ook uitgereik,” het hy gesê. Hy meen mense moet weet hulle het ŉ reg om wetstoepassers hof toe te sleep wanneer hulle onwettig afgesit word.